Vestfold Arbeiderblad

***Vestfold Arbeiderblad*** eller ***VA*** var en dagsavis i Tønsberg. Den hadde lenge navnet ***Vestfold***. Avisa ble grunnlagt i 1909, slått sammen med *[[Horten Arbeiderblad]]* i 1962 og gikk konkurs i 1988.

Den var en periode etter den politiske splittelsen i Arbeiderpartiet (Ap) i 1923 på NKPs hender, men støttet ellers Ap politisk. *VA* utmerket seg med mer kritiske reportasjer, fyldig sportsdekning, tidlig innføring av offsettrykk og gode fotografier.

## Historikk
*Vestfold Arbeiderblad* kom med sitt første nummer 2. juni 1909 i forbindelse med det forestående stortingsvalget. Avisa begynte forsiktig. De første årene hadde bladet få sider og kom ut få ganger i uka, og alt arbeid utenom trykking var ulønnet. I 1911 var opplaget 640 eksemplarer. I 1916 ble avisa dagblad.

NKP (Norges Kommunistiske Parti) overtok styringen av avisa etter den store splittelsen i Arbeiderpartiet i november 1923, og drev den fram til 21. september 1925. I 1927 gjorde partiet en ny satsing på avisfronten i fylket, og gjenopplivet *Vestfold Arbeiderblad* fra 15. januar 1927, men maktet ikke å drive avisa.

Fra 1929 var det Arbeiderpartiet som sto bak *Vestfold Arbeiderblad*. I oktober 1940 ble avisa stanset av de nazistiske myndighetene i Norge under andre verdenskrig, og det tekniske utstyret ble spredt til andre aviser. Etter frigjøringen i mai 1945 kom en fellesutgave av *Vestfold Arbeiderblad* og *[[Tønsbergs Blad]]* (*TB*). I 1983 hadde *VA* et daglig opplag på omkring 8500, *Tønsbergs Blad* 26 248.

De to var de viktigste konkurrentene når det gjaldt leserne i Tønsberg. Det politisk konservative *TB* var i alle år distriktets nummer en-avis, med høyere opplag, flere abonnenter og annonser. Den fryktet likevel konkurransen fra *Vestfold Arbeiderblad*, som var arbeiderbevegelsens organ i byen, såpass at styret i avisa vedtok at Vestfold Arbeiderblad ikke skulle omtales i *TBs* spalter. Det samme gjaldt en rekke arrangementer og aktiviteter i regi av arbeiderbevegelsen.

### Avisdød i Vestfold
Siste nummer av *Vestfold Arbeiderblad* kom ut 9. november 1988 med hovedoverskriften «Kapital søkes» og en forgjeves bønn fra de ansatte om penger til fortsatt drift. Tidligere hadde flere små aviser gått konkurs i Vestfold, blant annet *[[Bygdenes Blad]]*, *[[Larvik Morgenavis]]* (som kom ut med siste nummer 30. september 1965), Venstrebladet *[[Vestfold Sandefjords Dagblad]]* (16. august 1958) og A-pressens *[[Vestfold Fremtid]]* (30. november 1982), som utkom i Sandefjord, og *[[Nybrott (Larvik)|Nybrott]]* i Larvik (18. august 1984). Tilbake stod i hovedsak bare *[[Østlandsposten]]* i Larvik, *[[Sandefjords Blad]]*, *[[Gjengangeren]]* i Horten og *Tønsbergs Blad*.

## Pressefolk med tilknytning til ''Vestfold Arbeiderblad''
* Thv. B. Olsen, redaktør i NKP-perioden fra 1923
* Trond Hegna (1898&ndash;1992), redaktør 1939&ndash;1940
* Kåre Holt (1916&ndash;1997), journalist i unge år
* Rolf Eilert Gerhardsen (1902&ndash;1971), politiker og redaktør i *Vestfold* 1933&ndash;1940
* Einar Olsen (1936&ndash;), redaktør i *Vestfold* 1971&ndash;1973
* Hans Andreas Ihlebæk (1930&ndash;1993), presseetiker og journalist i Vestfold 1957&ndash;1965
* Anton Jenssen, redaktør 1910&ndash;1918
* Øyvind Thorsen (1943&ndash;), humorist og journalist i Vestfold 1965&ndash;1968
* Even Grinvoll (1945–2024), syklist og sportsjournalist som i 1986 begynte i *Tønsbergs Blad*, to år før *VA* ble nedlagt
* Jan Gulliksen (1954–), journalist i NRK Vestfold med bakgrunn blant annet fra *VA*
* Marianne Rustad Carlsen (1959–2025), vaktsjef i NRK
* Egil Nyhus (1962–), avistegner som begynte karrieren i *VA* som 16-åring
* Steinar Gullvåg (1946–), redaktør 1977&ndash;1981, seinere stortingspolitiker

## Referanser


## Eksterne lenker
* Om arbeiderbevegelsen og -avisene i Vestfold 1906-1956
* Kort dokumentarfilm om ''Vestfold Arbeiderblad'' 1949